ฤดูกาล ล่า ปลาบึก กลางเขื่อนแก่งกระจานเพชรบุรี ช่วยทั้งรายได้ สร้างอาชีพ ร่วมอนุรักษ์สายพันธุ์
นายณัฐวุฒิ เพ็ชรพรหมศร รองผู้ว่าราชการจังหวัดเพชรบุรี นายอำเภอแก่งกระจาน  หัวหน้าส่วนราชการ และนายเอกชัย เตชะวันโต หัวหน้าหน่วยป้องกันและปราบปรามประมงน้ำจืดเขื่อนแก่งกระจานและเจ้าหน้าที่ ลงเรือตรวจการณ์บริเวณจุดชาวประมงพื้นบ้าน จับปลาบึกกลางเขื่อนแก่งกระจาน จังหวัดเพชรบุรี รองผู้ว่าราชการจังหวัดเพชรบุรี เปิดเผยว่า หลังจากจังหวัดเพชรบุรีมีการสร้างเขื่อนแก่งกระจาน ทางกรมชลประทานและกรมประมง ร่วมกันสานนโยบายที่จะสร้างประโยชน์ให้กับชาวบ้านในพื้นที่ นอกจากใช้น้ำเขื่อนเพื่อการเกษตรแล้ว ยังได้ส่งเสริมด้านอาชีพประมงน้ำจืด โดยนำพันธุ์ปลาบึกจากจังหวัดเชียงรายมาปล่อย ตั้งแต่ปี 2530 แล้วปล่อยให้เติบโต ร่วมกับสัตว์น้ำชนิดต่างๆ นำมาซึ่งรายได้ สร้างอาชีพให้คนในพื้นที่รอบเขื่อน นอกจากนั้น ชุมชนยังได้บริหารจัดการดูแลรักษาทรัพยากร ภายใต้หลักความยั่งยืนที่จะทำให้สัตว์น้ำ คงอยู่กับพื้นที่แก่งกระจานตลอดไป โดยมีการจัดตั้งกลุ่มในชุมชนเพื่ออนุรักษ์ ด้วยวิธีการจับ 1 ตัว ต้องปล่อยคืนไป 50 ตัว ในขณะเดียวกัน ตัวที่จับได้ต้องเก็บเงินเข้ากองทุนด้วย นอกจากช่วยสร้างความยั่งยืน ยังช่วยอนุรักษ์ปลาบึกไว้ในเขื่อนแก่งกระจานได้ในระยะยาว จนถึงลูกหลานจะได้มีอาชีพมีรายได้ต่อไป หัวหน้าหน่วยป้องกันและปราบปรามประมงน้ำจืดเขื่อนแก่งกระจาน ขอบคุณที่คณะผู้บริหารจังหวัดเพชรบุรี ลงมาตรวจเยี่ยมและให้กำลังใจพี่น้องชาวประมง เปิดเผยว่า ทางกลุ่มพี่น้องชาวประมงได้ทำการประชาคม เพื่อกำหนดเงื่อนไขกฎกติกา ซึ่งปีนี้ได้เริ่มเทศกาลตั้งแต่ 15 พฤศจิกายน 2564 ถึง 15 มกราคม 2565 ภายใต้ข้อกำหนด ห้ามล่าปลาบึกเกิน 50 ตัว เมื่อครบ 50 ตัวก็จะปิดฤดูกาลล่าปลาบึก หรือระยะไหนถึงก่อน ซึ่งขณะนี้เฉลี่ยปลาบึกที่จับขึ้นมาได้วันละ 10 ตัว ตัวนี้เป็นตัวที่ 33 โดยจะมีแพปลามารับซื้อประมูลราคาซื้อยกตัว ราคาปลาตายอยู่ที่กิโลกรัมละ 100 บาท ปลาเป็น 150 บาท ส่วนราคาขายปลีกกิโลกรัมละ 200 บาท  ซึ่งทุกวันที่ 9 เมษายนของทุกปีจะมีการทำบุญปลาบึก อุทิศกุศลให้ปลาบึกด้วย